ΨΗΦΙΣΜΑ(1)

Για το μέλλον των σχέσεων ΑΚΕ-ΕΕ

Η Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο (Γαλλία) από τις 29 Μαρτίου έως την 1η Απριλίου 1999,

- έχοντας υπόψη την έκθεση που υπέβαλε η ομάδα εργασίας για το μέλλον των σχέσεων ΑΚΕ-ΕΕ,

- έχοντας υπόψη τα συμπεράσματα στα οποία κατέληξαν οι ακροάσεις τις οποίες οργάνωσε η ομάδα αυτή,

Α. λαμβάνοντας υπόψη ότι οι εταίροι ΑΚΕ-ΕΕ επιβεβαίωσαν την προσήλωσή τους στις αρχές και τους στόχους των Συμβάσεων του Λομέ και έχοντας υπόψη, κυρίως, τη δήλωση της Λιμπρεβίλ στην οποία, παρότι αναγνώριζαν τη συμβολή των συμβάσεων αυτών στην κοινωνική, οικονομική, πολιτική και πολιτιστική ανάπτυξη των χωρών ΑΚΕ, οι αρχηγοί κρατών και κυβερνήσεων των εν λόγω χωρών ζητούσαν μία εδραίωση των σχέσεων στη βάση μίας ανανεωμένης, αυθεντικής και πιο ισότιμης εταιρικής σχέσης,

Β. λαμβάνοντας υπόψη τον αποφασιστικό ρόλο που η ίδια και το Ευρωπαϊκό Κοινοοβυλιο διαδραμάτισαν στην επαναδιαπραγμάτευση και ενίσχυση της συνεργασίας ΑΚΕ-ΕΕ,

Γ. λαμβάνοντας υπόψη ότι η παγκοσμιοποίηση κατέληξε σε επιδείνωση των ανισοτήτων, τόσο μεταξύ των χωρών όσο και στο εσωτερικό αυτών, ανισότητες οι οποίες οξύνθηκαν από τη χρηματοοικονομική κρίση της οποίας υπήρξαν θύματα μία σειρά από χώρες της Ασίας και της Λατινικής Αμερικής το 1998, και λαμβάνοντας επίσης υπόψη ότι περισσότερο παρά ποτέ καθίσταται αναγκαίος ο έλεγχος των επιπτώσεων αυτής της παγκοσμιοπομιησης στον αναπτυσσόμενο κόσμο,

Δ. λαμβάνοντας υπόψη ότι, παρόλο που είναι σημαντική για την παγκόσμια οικονομική σταθερότητα, η στερεότητα των χρηματοοικονομικών αγορών δεν αποτελεί το βασικό στόχο της διεθνούς κοινότητας,

Ε. λαμβάνοντας υπόψη ότι κατά τη διάρκεια των δέκα ετών που παρήλθαν από την κατάρρευση του κομμουνιστικού συστήματος στην ΕΣΣΔ και τους πρώην συμμάχους της, σχεδόν ένα δισεκατομμύριο άτομα είδαν τα εισοδήματα τους να μειώνονται και ότι ο αριθμός των φτωχών αυξήθηκε σε πάρα πολύ μεγάλο βαθμό το 1998, λόγω της χρηματοοικονομικής κρίσης που έπληξε χώρες όπως η Ιαπωνία, η Κορέα, η Iνδονησία, η Ταϊλάνδη ή η Βραζιλία,

ΣΤ. υπενθυμίζοντας τη σημασία του ρόλου της κοινωνίας των πολιτών σε όλους τους τομείς της συνεργασίας ΑΚΕ-ΕΕ, και ειδικότερα στον οικονομικό και εμπορικό τομέα,

Ζ. λαμβάνοντας υπόψη ότι η συνεργασία ΑΚΕ-ΕΕ, η οποία συγκεντρώνει ογδόντα έξι χώρες της Ευρώπης, της Αφρικής, της Καραϊβικής και του Ειρηνικού, μπορεί να ασκήσει καθοριστική επίδραση στη διαδικασία παγκοσμιοποίησης,

Η. λαμβάνοντας υπόψη το άρθρο 130 Φ της Συνθήκης για την Ευρωπαϊκή 'Ενωση (πολιτικές συνοχής), το οποίo ορίζει ότι "στις πολιτικές που εφαρμόζει και οι οποίες ενδέχεται να επηρεάσουν τις αναπτυσσόμενες χώρες, η Κοινότητα λαμβάνει υπόψη τους στόχους [που αφορούν ειδικά την ανάπτυξη]",

Θ. λαμβάνοντας υπόψη τη Σύμβαση Λομέ IV α και τους συνολικούς της στόχους όσον αφορά την εξάλειψη της φτώχειας και τη βιώσιμη ανάπτυξη γενικά, και ειδικότερα την ανάπτυξη της υπαίθρου και την αγροτική ανάπτυξη καθώς και την επισιτιστική ασφάλεια,

I. υπενθυμίζοντας ότι η επαναδιαπραγμάτευση της εταιρικής σχέσης ΑΚΕ-ΕΕ προσφέρει την ευκαιρία ανανέωσης, αναζωογόνησης και ενίσχυσης της συνεργασίας αυτής,

ΙΑ. λαμβάνοντας υπόψη ότι ο πόλεμος και η φτώχεια συνδέονται μεταξύ τους και ότι η υλοποίηση των στόχων της συνεργασίας ΑΚΕ-ΕΕ υπονομεύθηκε συχνά από βίαιες ένοπλες συγκρούσεις (από τις τριάντα συγκρούσεις που διεξάγονται σήμερα, οι δέκα τρείς έχουν ως θέατρο των επιχειρήσεων χώρες ΑΚΕ),

1. επιβεβαιώνει ότι, για να εξασφαλιστεί η βιώσιμη ανάπτυξη, πρέπει η ανθρώπινη ύπαρξη και τα θεμελιώδη δικαιώματά της να τεθούν στο επίκεντρο του προβληματισμού και της δράσης που συνδέονται με την ανάπτυξη,

2. πιστεύει ότι η ισότητα μεταξύ των φύλων αποτελεί βασικό στοιχείο της ανάπτυξης,

3. θεωρεί επομένως ότι, εάν η εξάλειψη της φτώχειας υιοθετηθεί ως βασικός στόχος της επόμενης σύμβασης, πρέπει να σχεδιασθούν και να εφραμοστούν μέτρα με σκοπό να εξαλειφθούν οι ανισορροπίες οι οποίες πλήττουν τις χώρες ΑΚΕ,

4. θεωρεί ότι η εξάλειψη της φτώχειας αποτελεί ηθική και πολιτική επιταγή και ότι σε περίπτωση αποτυχίας, οι αυξανόμενες ανισότητες ενός κόσμου που χαρακτηρίζεται από ολοένα και μεγαλύτερη αλληλεξάρτηση θα προκαλέσουν κλιμάκωση της έντασης και θα οδηγήσουν στη δημιουργία νέων συγκρούσεων,

5. θεωρεί ότι οι πολιτικοί και οικονομικοί στόχοι των μελλοντικών πρωτοβουλιών συνεργασίας δεν είναι δυνατό να διαχωριστούν μεταξύ τους και, ιδίως, ότι η ασφάλεια και η καταπολέμηση της φτώχειας είναι στενά συνδεδεμένα ζητήματα,

6. θεωρεί ότι, στο πλαίσιο της νέας συμφωνίας, οι εταίροι ΑΚΕ-ΕΕ θα έχουν ταυτόχρονα τη δυνατότητα και την ευθύνη να αντιμετωπίσουν αποφασιστικά προβλήματα διεθνούς διάστασης, επιβεβαιώνοντας με τον τρόπο αυτό τον εξαιρετικό χαρακτήρα της συμβολής της εταιρικής σχέσης τους, στο παρελθόν και στο μέλλον, για τη συνεργασία μεταξύ κοινοτήτων,

7. επιβεβαιώνει, μεταξύ άλλων, ότι η νέα σύμβαση ΑΚΕ-ΕΕ θα αποτελέσει μια εξαιρετική ευκαιρία για την τήρηση των δεσμεύσεων και την υλοποίηση των στόχων που υιοθετήθηκαν στις διεθνείς διασκέψεις κορυφής και παρατηρεί ότι η Επιτροπή για την αναπτυξιακή βοήθεια του ΟΟΣΑ διαπραγματεύθηκε μία σειρά από πολύ χρήσιμα σημεία αναφοράς,

8. θεωρεί ότι ο πολιτικός διάλογος και η συζήτηση σχετικά με τους προσανατολισμούς που θα ακολουθηθούν πρέπει συστηματικά να εξετάζουν τα μεγάλα κοινωνικά και ανθρώπινα προβλήματα που συνδέονται με την ανάπτυξη: HIV/AIDS, αναπαραγωγική υγεία και δημόσια υγεία και εκπαίδευση με άξονα την εξάλειψη της φτώχειας,

9. υπογραμμίζει, αφενός, ότι η υγεία αποτελεί θεμελιώδες ανθρώπινο δικαίωμα και πρέπει να περιλαμβάνεται ως αρχή συνεργασίας σε κάθε νέα συμφωνία και, αφετέρου, ότι όλες οι πτυχές της μελλοντικής συνεργασίας ΑΚΕ-ΕΕ θα πρέπει να αποσκοπούν στη βελτίωση της υγειονομικής κατάστασης στο πλαίσιο της κοινωνικής και ανθρώπινης ανάπτυξης,

10. υπογραμμίζει ότι, στις χώρες των οποίων οι κυβερνήσεις υιοθέτησαν μία ευρεία κοινωνιακή και τομεακή προσέγγιση της υγείας και της εκαπίδευσης, σε συντονισμό με τους διεθνούς χρηματοδότες, τα οφέλη που επιτεύχθηκαν είναι σαφή και συγχαίρει τις αρχές των χωρών ΑΚΕ οι οποίες τοποθετήθηκαν υπέρ αυτής της προσέγγισης,

11. υποστηρίζει ότι η προσέγγιση αυτή στηρίζεται πάντα σε πολιτικές ανθρώπινης ανάπτυξης στέρεες και επικεντρωμένες στις ανάγκες των πιο φτωχών, στην κατάλληλη ενσωμάτωση των εν λόγω πολιτικών στις δημοσιονομικές προτεραιότητες και στον ανοικτό διάλογο σε όλα τα επίπεδα, από το στάδιο της διαμόρφωσης των πολιτικών μέχρι το στάδιο της πρακτικής εφραμογής τους,

12. επιβεβαιώνει ότι οι επενδύσεις για την ειρήνη, την υγεία και την εκπαίδευση είναι συμπληρωματικές, εφόσον όλα αυτά τα ζητήματα συνδεόνται μεταξύ τους, και ότι μία βασική προϋπόθεση της επιτυχίας του αγώνα για την καταπολέμηση της φτώχειας είναι να κατανοήσουν οι πληθυσμοί τα πλεονεκτήματα της ειρήνης και να τους δοθεί πρόσβαση στην εκπαίδευση και την υγεία,

13. υπενθυμίζει ότι, παρόλο που το ΑΕΠ παραμένει πάντα ο πλέον χρησιμοποιούμενος δείκτης για τη μέτρηση της ανάπτυξης, οι πρόσφατες έρευνες δείχνουν ότι οι δείκτες ανθρώπινης ανάπτυξης δίνουν μεγαλύτερη προτεραιότητα στην ευημερία του λαού και εκφράζει την επιθυμία οι νέοι αυτοί δείκτες να αποτελέσουν αντικείμενο ιδιαίτερης προσοχής για τη μέτρηση των προόδων που έχουν επιτευχθεί,

Εμπορικές συναλλαγές και επενδύσεις

14. επιβεβαιώνει ότι η προσεχής συμφωνία ΑΚΕ-ΕΕ πρέπει να περιλαμβάνει ένα κεφάλαιο αφιερωμένο στην εμπορική συνεργασία, η οποία θα συμβάλει στην εξάλειψη της φτώχειας, θα προωθήσει την οικονομική και κοινωνική ανάπτυξη των χωρών ΑΚΕ και θα λάβει υπόψη τις αποκλίσεις μεταξύ των αντίστοιχων επιπέδων ανάπτυξής τους,

15. καλεί την Επιτροπή να προχωρήσει σε μία ανάλυση ανά είδος της έκτασης των σχεδιαζόμενων πολιτικών για τις συναλλαγές και τις επενδύσεις,

16. ζητά την πλήρη συμμετοχή της κοινωνίας των πολιτών στη διαδικασία λήψης αποφάσεων σχετικά με τις συναλλαγές και τις επενδύσεις,

17. θεωρεί ότι το πολυμερές εμπορικό σύστημα πρέπει να καταστεί πιο δημοκρατικό μέσω μίας πιο αποτελεσματικής και ισότιμης συμμετοχής των αναπτυσσόμενων χωρών στις αποφάσεις του ΠΟΕ και μέσω μίας άμεσης συμμετοχής των κοινωνιών των πολιτών,

18. ζητά την εφαρμογή μίας δεκαετούς μεταβατικής περιόδου στη διάρκεια της οποίας θα αναθεωρηθούν οι εμπορικές προτιμήσεις και θα προσαρμοστούν στους νέους κανόνες του ΠΟΕ,

19. ζητά να δημιουργηθούν οι απαιτούμενες συνθήκες που θα επιτρέψουν στις επιχειρήσεις των χωρών ΑΚΕ να ανταγωνιστούν τις επιχειρήσεις των κρατών μελών της 'Ενωσης, με όρους ελεύθερων συναλλαγών, πριν την ενδεχόμενη εισαγωγή μέτρων αμοιβαιότητας,

20. εκτιμά ότι οι εταίροι ΑΚΕ-ΕΕ πρέπει να εργαστούν από κοινού προκειμένου να καταστήσουν τους κανόνες του ΠΟΕ πιο ευνοϊκούς για την ανάπτυξη και να διασφαλίσουν ότι, στο πλαίσιο του οργανισμού αυτού, η εφαρμογή της συμφωνίας του Μαρακές είναι συμβατή με τις δεσμεύσεις της Ευρωπαϊκής 'Ενωσης έναντι των χωρών ΑΚΕ στον τομέα των συναλλαγών,

21. θεωρεί ότι η ενσωμάτωση των αναπτυσσόμενων χωρών στο παγκόσμιο εμπόριο πρέπει να συνδυάζεται με ενέργειες που θα επιτρέψουν στις χώρες αυτές να λαμβάνουν μέρος στις διαδικασίες λήψης αποφάσεων του ΠΟΕ και να προσφεύγουν στους μηχανισμούς διακανονισμού των διαφορών του οργανισμού αυτού. Καλεί επομένως τους εταίρους ΑΚΕ-ΕΕ να εργαστουν από κοινού για τη δημιουργία ενός κέντρου νομικής βοήθειας ανεξάρτητου από τον ΠΟΕ, που θα σχεδιασθεί για να βοηθήσει τις αναπτυσσόμενες χώρες σχετικά με το θέμα αυτό,

22. ζητά από την Ευρωπαϊκή 'Ενωση να λάβει υπόψη τα συμφέροντα των χωρών ΑΚΕ και των αναπτυσσόμενων χωρών όταν θα καταρτίζει τις νέες πολιτικές της στον τομέα του εμπορίου, της γεωργίας και της αλιείας, καθώς επίσης και σε κάθε άλλο πρόσφορο τομέα, σύμφωνα με τη Συνθήκη του 'Αμστερνταμ,

23. ζητά από τους διαπραγματευτές της νέας σύμβασης του Λομέ να εντάξουν σε αυτή διατάξεις σχετικές με τις αρχές του άρθρου 8(ι) της Σύμβασης για την βιοποικιλόττα όσον αφορά τη διαφύλαξη των γνώσεων, καινοτομιών και πρακτικών των αυτόχθονων και τοπικών κοινοτήτων και την προστασία τνω δικαιωμάτων πνευματικής και πολιτιστικής ιδιοκτησίας αυτών, ιδίως σχετικά με τη συναίνεσή τους για τη χρησιμοποίηση των πόρων αυτών, τη συμμετοχή τους στην εκμετάλλευση αυτών των πόρων και τη δίκαιη κατανομή των ωφελειών που μπορεί να προκύψουν από αυτούς,

24. ζητά από τους διαπραγματευτές της νέας σύμβασης του Λομέ να εντάξουν σε αυτή διατάξεις οι οποίες θα εγγυώνται την εθνική κυριαρχία στους γενετικούς πόρους με την απαγόρευση της βιολογικής πειρατείας, της απόκτησης διπλωμάτων ευρεσιτεχνίας για τους ζώντες οργανισμούς (TRIPS) και της ανάπτυξης στείρων ποικιλιών με γονιδιακή επέμβαση (τεχνολογία τερματισμού),

25. υπογραμμίζει ότι, όσον αφορά τις χώρες που δεν ανήκουν στην κατηγορία των λιγότερο αναπτυγμένων χωρών, η μελλοντική εμπορική συμφωνία θα πρέπει να διαφυλάξει τη δυνατότητα προτιμησιακής πρόσβασης για ένα σημαντικό μέρος των εξαγωγών από τις χώρες ΑΚΕ,

26. ζητά, όσον αφορά την αναθεώρηση των προτοκόλλων ανά προϊόν, να ληφθούν υπόψη οι συγκεκριμένες ιδιαιτερότητες κάθε βιομηχανικού τομέα, να προσαρμοστούν τα πρωτόκολλα, ανά περίπτωση, στις ανάγκες καθενός από αυτούς και να προβλεφθεί η ανανέωση των πρωτοκόλλων της ζάχαρης, της μπανάνας και του βοείου και μοσχαρίσιου κρέατος, ώστε να διασφαλιστεί η διατήρησή τους. Ζητά, όσον αφορά το ρούμι, την επεξεργασία ενός νέου πρωτοκόλλου που θα εξασφαλίζει την κατάργηση όλων των περιορισμών μέχρι το έτος 2000 και τη διατήρηση της αφορολόγητης πρόσβασης, καθώς επίσης και ένα νέo μηχανισμό αντιστάθμισης που θα σχεδιασθεί με σκοπό την αντιστάθμιση των επιπτώσεων από την απότομη απελευθέρωση της κοινοτικής αγοράς το 2003,

27. θεωρεί ότι η σταθεροποίηση των εισοδημάτων που προέρχονται από βασικά προϊόντα συνεχίζει να αποτελεί σοβαρό πρόβλημα για τις χώρες ΑΚΕ και ότι το STABEX πρέπει επομένως να διατηρηθεί, ακόμη και αν πρέπει να ληφθούν μέτρα για να επιταχυνθούν οι επιστροφές και να εξυπηρετηθούν τα συμφέροντα των παραγωγών των τομέων που έχουν πληγεί,

28. είναι πεπεισμένη ότι η ανάπτυξη του ιδιωτικού τομέα και, ιδίως, των μικρομεσαίων επιχειρήσεων μπορεί να δώσει μία ζωτική ώθηση στη βιώσιμη οικονομική και κοινωνική ανάπτυξη. Ζητά από τους διαπραγματευτές ΑΚΕ-ΕΕ να ενισχύσουν σημαντικά το ρόλο του ιδιωτικου τομέα στη νέα σύμβαση δημιουργώντας τις κατάλληλες πολιτικές και οικονομικές προϋποθέσεις για την ταχεία επέκταση του τομέα αυτού,

29. εκφράζει την ικανοποίησή της για το γεγονός ότι ο ρόλος του ιδιωτικού τομέα στην αναπτυξιακή διαδικασία θα είναι στο εξής πλήρως αναγνωρισμένος και ότι, κατά συνέπεια, η συμμετοχή του εν λόγω τομέα αντιπροσωπεύει ένα ουσιώδες στοιχείο το οποίo πρέπει καλύψει η νέα σύμβαση,

30. εκφράζει τη ικανοποίησή της για το γεγονός ότι οι χώρες ΑΚΕ ανέπτυξαν μία ολοκληρωμένη στρατηγική προσέγγιση για την επαναδιαπραγμάτευση της σύμβασης, προσέγγιση η οποία υπερβαίνει την απλή αναθεώρηση των μέσων. Εκφράζει επίσης την ικανοποίησή της για τη συνολική εντολή που παραχώρησε το Συμβούλιο της ΕΕ στην Επιτροπή, ως συνέχεια της ευρείας διαδικασίας διαβούλευσης με την κοινωνία των πολιτών η οποία άρχισε με το Πράσινο Βιβλίο της Επιτροπής,

31. ζητά τη δημιουργία ενός μηχανισμού προστασίας των επενδύσεων ικανού να ενθαρρύνει τους ξένους επενδυτές, προβλέποντας μελέτες περιβαλλοντικών επιπτώσεων και προωθώντας αποδεκτά κοινωνικά πρότυπα,

32. υπογραμμίζει τη σημασία των τοπικών επενδύσεων, κυρίως για τις ΜΜΕ και τις επιχειρήσεις μικρής κλίμακας,

Πολιτικό πλαίσιο της πρόληψης των συγκρούσεων και της ανοικοδόμησης μετά από μία σύγκρουση

33. υποστηρίζει ότι τα τοπικά και εθνικά πολιτικά συστήματα τα οποία επιλέγουν τη διαφάνεια επιτρέπουν στους πληθυσμούς να αντιμετωπίσουν τις εντάσεις και να ρυθμίσουν ειρηνικά τις διαφορές τους, σε ένα κλίμα όπου επικρατούν η τάξη και ο νόμος και όπου οι κανόνες τηρούνται και εφραμόζονται. Θεωρεί επομένως ότι η ύπαρξη δημοκρατικών καθεστώτων, η ελευθεροτυπία και η δημιουργία αμερόληπτων αστυνομικών δυνάμεων και δικαστικών συστημάτων, καθώς επίσης και η καταδίκη της διαφθοράς, αποτελούν αποφασιστικούς παράγοντες για την πρόληψη των συγκρούσεων. Ζητά από τους διαπραγματευτές της προσεχούς σύμβασης να καθορίσουν τους όρους που είναι καταλληλότεροι για τη μεταρρύθμιση των δικαστικών συστημάτων, για την εκπαίδευση των αστυνομικών και των ενόπλων δυνάμεων και το σεβασμό των ανθρωπίνων δικαιωμάτων και της υπεροχής του δικαίου,

34. επιβεβαιώνει ότι οι συγκρούσεις αποτελούν εμπόδιο για την ανάπτυξη των χωρών ΑΚΕ και ότι ευθύνονται για την ακραία φτώχεια που επικρατεί σε ορισμένο αριθμό περιοχών,

35. γνωρίζει ότι η σταθερότητα και η ειρήνη απαιτούν μακροπρόθεσμες επενδύσεις, γεγονός το οποίo διέρχεται από επίμονες και συχνά διακριτικές πολιτικές προσπάθειες,

36. πιστεύει ότι ήρθε η στιγμή της αποφασιστικής επίδοσης στις προσπάθειες για την πρόληψη και το διακανονισμό των συγκρούσεων και ότι η ανθρωπιστική βοήθεια, που είναι ασφαλώς αναγκαία, δεν μπορεί να υποκαταστήσει αυτές τις ενέργειες,

37. επιβεβαιώνει ότι η εφαρμογή αναπτυξιακών στρατηγικών που καταπολεμούν πραγματικά τη φτώχεια και την ανασφάλεια αποτελεί τον πιο αποτελσματικό τρόπο πρόληψης εντάσεων και συγκρούσεων,

38. θεωρεί ότι η πρόληψη των συγκρούσεων δεν μπορεί να θεωρείται απλώς ως μία ωραία διατύπωση αλλά πρέπει, αντίθετα, να ενυπάρχει σε όλες τις πτυχές των πολιτικών που αφορούν την ανάπτυξη και τις συναλλαγές και, κατά συνέπεια, να αποτελεί αναπόσπαστο τμήμα της επόμενης συμφωνίας ΑΚΕ-ΕΕ,

39. επιβεβαιώνει ότι οι οικονομικές πιέσεις, που οξύνονται από την παγκοσμιοποίηση, μπορούν να οδηγήσουν στην εμφάνιση συγκρούσεων, ότι η αυξανόμενη απόκλιση μεταξύ πλούτου και φτώχειας τρέφει το φαινόμενο αυτό και ότι η αλληλεγγύη, ουσιώδης πτυχή της συνεργασίας ΑΚΕ-ΕΕ, πρέπει επομένως να διατηρηθεί και να ενισχυθεί,

40. υπογραμμίζει ότι, ιδίως στην Αφρική, η καταστροφή του περιβάλλοντος, ο υπερπληθυσμός και ο αγώνας για νερό, γη και πόρους που επακολουθεί, αποτελούν μείζονες καταλύτες εντάσεων και συγκρούσεων και εκτιμά ότι, λόγω αυτού του γεγονότος, η πρόσβαση των πληθυσμών στους πόρους πρέπει να αποτελεί αναπόσπαστο μέρος των στρατηγικών προστασίας του περιβάλλοντος,

41. επισημαίνει ότι οι πολιτιστικές, εθνοτικές και θρησκευτικές εντάσεις αναζωπυρούνται λόγω απουσίας ισότιμης πρόσβασης των πληθυσμών στους πόρους και ότι, επομένως, οι επενδύσεις για την ικανοποίηση των στοιχειωδών κοινωνικών αναγκών (μεταξύ των οποίων η υγεία και η εκπαίδευση) συμβάλλουν στη μείωση των κινδύνων αστάθειας και βίας,

42. υπογραμμίζει για άλλη μία φορά τη σημασία της ελεύθερης πρόσβασης στη δικαιοσύνη για όλα τα μέλη μίας κοινωνίας,

43. θεωρεί ότι η αστάθεια μίας κοινωνίας εξαρτάται, σε μεγάλο βαθμό, από τον τρόπο με τον οποίo η κοινωνία των πολιτών οργανώνεται και υποστηρίζεται και από τη δυνατότητα που έχουν οι πληθυσμοί να εκφράζονται και ζητά επομένως οι διάφορες αντιπροσωπευτικές οργανώσεις της κοινωνίας των πολιτών να λαμβάνουν αυξημένη υποστήριξη,

44. υπογραμμίζει, ιδιαίτερα, ότι η προώθηση μίας αυστηρής ισότητας των δικαιωμάτων μεταξύ ανδρών και γυναικών αποτελεί καλή επένδυση για την ειρήνη και την ασφάλεια και σημειώνει ότι, ακόμη περισσότερο από ό,τι σε άλλους τομείς, οι γυναίκες έχουν να διαδραματίσουν έναν ουσιώδη ρόλο στη διάλυση των εντάσεων, διότι επιδιώκουν την ειρήνη και την ασφάλεια για να προστατέψουν την οικογένειά τους και για να είναι σε θέση να μεγαλώσουν τα παιδιά τους,

45. εκφράζει την ικανοποίησή της διότι οι μακροοικονομικές μεταρρυθμίσεις είναι στο εξής καλύτερα προσαρμοσμένες στις αντίστοιχες πραγματικότητες και το δυναμικό των χωρών αλλά υπογραμμίζει ότι, όπως προηγουμένως, οι κοινωνικές επιπτώσεις τους δεν λαμβάνονται υπόψη παρά μόνο εν μέρει. Εκτιμά ότι τα σχέδια διαρθρωτικής προσαρμογής πρέπει να είναι πιο διαφανή και ότι το Διεθνές Νομισματικό Ταμείο πρέπει να συνυπολογίζει την πολιτική πτυχή του προβλήματος πριν εγκρίνει οποιαδήποτε απόφαση. Εκφράζει άλλωστε την ικανοποίησή της για τους νέους προσανατολισμούς της Διεθνούς Τράπεζας (BIRD) στις σχέσεις της με τις αναπτυσσόμενες χώρες,

46. υπογραμμίζει ότι κατά την άποψη των κυβερνήσεων των χωρών ΑΚΕ, η μείωση του χρέους αποτελεί βασική προϋπόθεση της ανάπτυξης και συμφωνεί ανεπιφύλακτα με τα αυξανόμενα αιτήματα εκ μέρους των ηγετών ΑΚΕ και της ΕΕ, καθώς επίσης και της κοινωνίας των πολιτών, που αποσκοπούν στη συμπερίληψη των στρατηγικών εξάλειψης του χρέους σε κάθε αποτελεσματική αναπτυξιακή στρατηγική, συμπεριλαμβανομένης της πρόληψης των συγκρούσεων,

47. επισημαίνει ότι οι κοινωνίες που εξέρχονται από ένα πόλεμο έχουν ιδιαίτερες ανάγκες και ότι η ταχεία εγκατάσταση κοινωνικών υπηρεσιών, καθώς και η πραγματική αποστράτευση των μαχητών και η επανένταξη τους, πρέπει να έχουν ειδική προτεραιότητα,

48. θεωρεί ότι η προοδευτική και ευέλικτη ένταξη των χωρών ΑΚΕ στην παγκόσμια οικονομία, με βάση δίκαιους κανόνες και σε συνάρτηση με το επίπεδο ανάπτυξής τους, θα συμβάλει στην οικονομκή και πολιτική σταθερότητα,

49. εκφράζει τη λύπη της για την αυξανόμενη τάση ορισμένων αφρικανικών κρατών να παρεμβαίνουν στρατιωτικά κατά τρόπο μονομερή στις εσωτερικές συγκρούσεις άλλων κυρίαρχων αφρικανικών κρατών,

50. λυπάται για το γεγονός ότι, τον τελευταίο καιρό, οι στρατιωτικές δαπάνες ορισμένων αναπτυσσόμενων χωρών αυξήθηκαν εις βάρος της εκπαίδευσης και της υγείας και θεωρεί επομένως ότι οι εταίροι ΑΚΕ-ΕΕ πρέπει να συμφωνήσουν στον καθορισμό ενός ανώτατου ορίου για τις δαπάνες του είδους αυτού και ενός κατώτατου ορίου για τις δαπάνες εκπαίδευσης και υγείας,

51. εκφράζει την ικανοποίησή της διότι η Ευρωπακή 'Ενωση υιοθέτησε έναν κώδικα δεοντολογίας σχετικά με τις πωλήσεις όπλων και ζητά η εφαρμογή και η ενίσχυση του κώδικα αυτού να συζητηθούν από τους διαπραγματευτές,

52. υπογραμμίζει ότι η παρουσία εκατομμυρίων ελαφρών όπλων σε πολλές χώρες ΑΚΕ αποτελεί πραγματικό εμπόδιο για την ανάπτυξη και ότι πρέπει να υποστηριχθούν οι προσπάθειες που καταβάλλονται για τη συλλογή των όπλων αυτών,

53. ζητά από τους διαπραγματευτές να υιοθετήσουν μία πρωτότυπη και τολμηρή προσέγγιση με επίκεντρο την ανθρώπινη ύπαρξη και το μέλλον,

54. ζητά οι περιφερειακοί και υποπεριφερειακοί μηχανισμοί πρόληψης των συγκρούσεων και αποκατάστασης της ειρήνης να λάβουν μεγαλύτερη υποστήριξη,

Υγεία και εκπαίδευση στην κοινωνική και ανθρώπινη ανάπτυξη

55. εκτιμά ότι πρέπει να εδραιωθούν οι βασικές διατάξεις που συνδέονται με τις στοιχειώδεις υπηρεσίες όπως η εκπαίδευση, η υγεία, η τροφοδότηση σε πόσιμο ύδωρ και η στέγαση,

56. ζητά την ένταξη ενός κεφαλαίου για την κοινωνική και ανθρώπινη ανάπτυξη στη νέα συμφωνία ΑΚΕ-ΕΕ για τις μελλοντικές σχέσεις, το οποίo θα συνοδεύεται από ειδικά υποκεφάλαια σχετικά με την υγεία και την υγεία της αναπαραγωγής,

57. υπογραμμίζει ότι οι δράσεις που σχεδιάζονται για τη βελτίωση της υγειονομικής κατάστασης και που προορίζονται για τα φτωχότερα στρώματα, θα απαιτήσουν συμπληρωματικές και διατομεακές προσπάθειες γύρω από και εντός του τομέα της υγείας,

58. ζητά, όσον αφορά το θέμα αυτό, την ενίσχυση των ικανοτήτων στους τομείς της κοινωνικής και ανθρώπινης ανάπτυξης, ως ένα νέo κεντρικό πεδίο της μελλοντικής συμφωνίας ΑΚΕ-ΕΕ,

59. ζητά από τα κράτη μέλη της Ευρωπαϊκής 'Ενωσης και από τα κράτη ΑΚΕ να εξασφαλίσουν τις πιστώσεις του προϋπολογισμού για τις υπηρεσίες της υγείας και της πρωτοβάθμιας εκπαίδευσης, σύμφωνα με το σύστημα που σχεδιάσθηκε στην πρωτοβουλία "20/20" της διάσκεψης των Ηνωμένων Εθνών στην Κοπεγχάγη (πρωτοβουλία η οποία προτείνει να διατίθεται στους τομείς αυτούς τουλάχιστο το 20 % των δημοσίων δαπανών και των ενισχύσεων που παρέχουν οι χορηγοί), δεδομένου ότι οι δαπάνες της Ευρωπαϊκής 'Ενωσης και των χωρών ΑΚΕ πρέπει να έχουν συμπληρωματικό χαρακτήρα και όχι χαρακτήρα υποκατάστασης,

60. υπογραμμίζει ότι τα επίπεδα και ο ρυθμός των δαπανών δεν αρκούν για να αξιολογηθούν οι "επιδόσεις" κάθε χώρας ΑΚΕ και ότι, πέρα από τον όγκο των κεφαλαίων που διατίθενται, πρέπει να αξιολογηθούν οι πραγματικές συνέπειές τους για την ανάπτυξη, αξιολόγηση που πρέπει να πραγματοποιηθεί σε συνάρτηση με τη βελτίωση της υγειονομικής κατάστασης και την αναβάθμιση των εκπαιδευτικών προδιαγραφών,

61. ζητά την ενσωμάτωση δεικτών ανθρώπινης ανάπτυξης - εκτός από τους μακροοικονομικούς δείκτες όπως το ΑΕγχΠ - ως δείκτες της φτώχειας,

62. υπογραμμίζει ότι τα προγράμματα και έργα ανάπτυξης στις χώρες ΑΚΕ πρέπει να αποτελούν συστηματικά αντικείμενο "αξιολόγησης των υγειονομικών δεικτών", σε συνάρτηση με την επίπτωσή τους στην υγεία και την ευημερία των πληθυσμών τους οποίους αφορά, για παράδειγμα, η κατασκευή φραγμάτων και οδών, ή οι οποίοι συμμετέχουν σε αυτά τα έργα,

63. υπενθυμίζει ότι η ιδιοκτησία των παρεμβάσεων με σκοπό τη μείωση της φτώχειας έχει κρίσιμο χαρακτήρα και ότι αυτό συνεπάγεται τη συμμετοχή εξ αρχής της κοινωνίας των πολιτών στη διατύπωση πολιτικών και προγραμμάτων,

64. υπογραμμίζει ότι η εντατικοποίηση των προσπαθειών που καταβάλλονται για μία ολοκληρωμένη προσέγγιση των ζητημάτων των σχετικών με την κοινωνική και ανθρώπινη ανάπτυξη πρέπει να συπληρώνεται με την αύξηση των ικανοτήτων όσον αφορά τη διαμόρφωση πολιτικών και το διάλογο στο επίπεδο της Ευρωπαϊκής Επιτροπής και των αντιπροσωπειών της Ευρωπαϊκής 'Ενωσης,

65. υπενθυμίζει ότι η 'Ενωση θα πρέπει να διαδραματίσει ένα σημαντικό ρόλο όσον αφορά τη βελτίωση της συνοχής των πολιτικών και το συντονισμό των δράσεων κοινωνικής και ανθρώπινης ανάπτυξης με άξονα τη φτώχεια που υλοποιούν τα κράτη μέλη μόνα τους ή από κοινού με άλλους διεθνείς χρηματοδότες,

66. ζητά να δοθεί μεγαλύτερη προσοχή στις ιατρικές και άλλες δράσεις με σκοπό την καταπολέμηση της διάδοσης του HIV/AIDS, της ελονοσίας και της φυματίωσης,

67. υπογραμμίζει ότι η πρόληψη του HIV/AIDS παραμένει μία πολύ σημαντική πρόκληση και μετά το έτος 2000 και ζητά από τους πολιτικούς κύκλους των χωρών ΑΚΕ να αντιμεωτπίσουν το πρόβλημα αυτό με μεγάλες, διεξοδικές και ιδιαίτερα ορατές εθνικές στρατηγικές, οι οποίες διαδραμάτισαν κεντρικό ρόλο για τη συγκράτηση της επιδημίας στη Σενεγάλη και την Ουγκάντα,

68. ζητά από την Επιτροπή, από κοινού με τους διεθνείς εταίρους της και τα κράτη μέλη, να εντατικοπιήσει τις προσπάθειές της για να εξασφαλίσει τη δημιουργία και την κυκλοφορία ενός εμβολίου κατά του AIDS και ενός κολπικού βακτηριοκτόνου, τα οποία θα μπορέσουν να χρησιμοποιηθούν ως συμπληρωματικά μέσα πρόληψης,

69. συγχαίρει τις κυβερνήσεις των κρατών μελών και των κρατών ΑΚΕ οι οποίες συνέβαλαν στην απόκτηση και τη διάδοση πληροφοριών σχετικά με τις δράσεις για το HIV/AIDS, δράσεις οι οποίες επέτρεψαν να καθοριστούν πολύ ικανοποιητικές πρακτικές και πολιτικές σχετικά με το θέμα αυτό,

70. ζητά οι επενδύσεις για την απόκτηση και τη διάδοση πληροφοριών να αποτελέσουν τομέα δράσης προτεραιότητας για την υγειονομική συνεργασία στο πλαίσο των μελλοντικών σχέσεων ΑΚΕ-ΕΕ, εφόσον η γνώση αποτελεί δημόσιο αγαθό το οποίo μπορεί σε μεγάλο βαθμό να ωφελήσει τις φτωχότερες χώρες,

71. ζητά να συμμετάσχουν επειγόντως οι υπουργοί των χωρών ΑΚΕ που ασχολούνται με την κοινωνική και ανθρώπινη ανάπτυξη στις σημερινές διαπραγματεύσεις και σε όλες τις συζητήσεις για τις παρεμβάσεις που έχουν ως άξονα τη φτώχεια στις χώρες αυτές,

72. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).